Správa o plnení rozpočtu za 1. polrok 2003 analyzuje výsledky hospodárenia EXIMBANKY SR z hľadiska celoročných zámerov a cieľov v oblasti jednotlivých proexportných aktivít, ako i vývoj aktív a pasív, nákladových a výnosových položiek.

V sledovanom období EXIMBANKA SR podporila prostredníctvom svojich bankových a poisťovacích činností export v celkovej výške 23.344,5 mil. Sk, čo predstavuje plnenie  celoročného rozpočtu  na 44,6 %. Ku koncu roku EXIMBANKA SR predpokladá splnenie zámerov rozpočtu v podpore exportu na rok 2003 vzhľadom na predpokladaný nárast bankových a poisťovacích aktivít v 2. polroku.

Úverové a záručné aktivity zabezpečovala EXIMBANKA SR v 1. polroku formou refinancovania, eskontu zmeniek a vystavených záruk, čím podporila export  v hodnote 16.976,2 mil. Sk (plnenie zámerov rozpočtu na 44,1 %).

Na uvedenom objeme podpory exportu sa podieľali produkty bankových činností nasledovne:
-   refinančné úvery 								   15.293,3 mil. Sk,
-   poskytnuté záruky						                  777,2 mil. Sk,
-   eskontné úvery bankám a klientom					        698,8 mil. Sk,
-   odkup pohľadávok prostredníctvom eskontu zmeniek		        185,7 mil. Sk,
-   priame úvery klientom 							          21,2 mil. Sk.

	Podpora exportu bankovými činnosťami bola zameraná:

a)    z hľadiska teritoriálneho na:
-   Európsku úniu 						    	                 64,7 %,
-   krajiny CEFTA / Višegrádskej spolupráce		       	   	       26,6 %,
-   krajiny SNŠ								  	         4,5 %,
-   Juhovýchodnú Áziu								         2,1 %,
-   krajiny EZVO									         1,2 %,
-   ostatné krajiny OECD						  	         0,3 %,
-   Blízky a Stredný Východ							         0,1 %,
-   ostatné krajiny							  	         0,5 %.

b)	z  hľadiska odvetvového na:
-   ľahký priemysel								       29,3 %,
-   elektrotechnický priemysel						  	       14,9 %,
-   strojársky priemysel								       14,0 %,
-   chemický priemysel							     	       13,1 %,
-   drevospracujúci priemysel						   	       10,6 %,
-   potravinársky priemysel							         7,9 %,
-   hutnícky priemysel							      	         7,2 %,
-   stavebný priemysel							     	         2,8 %,
-   ostatný priemysel							      	         0,2 %.

Zdroje na financovanie úverov, vymedzené v rozpočte na rok 2003 (5.460.000 tis. Sk), sú tvorené prostriedkami základného imania, fondu na financovanie vývozných úverov a časťou iných fondov. K 30.6.2003 boli tieto zdroje využité na 80,8 %, pričom ich rozpočtovaná úroveň sa predpokladá dosiahnuť postupne v priebehu tohto roka. V sledovanom období EXIMBANKA SR využívala na financovanie svojich úverových aktivít aj cudzie zdroje, ktorých zostatok k 30.6.2003 predstavoval 387.651 tis. Sk. 

K 30.6.2003 celkový objem úverových produktov podporujúcich export dosiahol výšku 4.820.711 tis. Sk a v porovnaní s koncom roka 2002 bol vyšší o 350.645 tis. Sk. Oproti rovnakému obdobiu minulého roka jeho objem vzrástol o 1.030.627 tis. Sk. Rozhodujúcim produktom zostali naďalej refinančné úvery bankám vo výške 3.761.869 tis. Sk. K ultimu sledovaného obdobia nedosiahli síce rozpočtovaný objem (4.550.000 tis. Sk), ale v porovnaní s koncom roka 2002 boli vyššie o 169.649 tis. Sk. Medziročne sa ich objem zvýšil o 615.349 tis. Sk. Pohľadávky z vývozných úverov klientom vo výške 62.622 tis. Sk tvorili úvery poskytnuté v minulých rokoch. Rozhodujúcu časť predstavovala stratová pohľadávka v sume 54.212 tis. Sk voči PPS Detva Holding, a.s. v konkurze, ktorá je v plnej výške krytá opravnými položkami. Eskontné úvery bankám dosiahli 16.596 tis. Sk a oproti koncu minulého roku zaznamenali pokles o 70.589 tis. Sk. Na celkovej výške úverov mali významný podiel tiež eskontné úvery klientom vrátane odkupov pohľadávok prostredníctvom eskontu zmeniek v sume 979.624 tis. Sk a medziročne boli vyššie o 501.337 tis. Sk. Ich rozpočtovaná výška, ktorá nezahŕňala zmenkové úvery poskytnuté z cudzích zdrojov, bola k 30.6.2003 plnená na 80,9 %.

Významným nástrojom podpory exportu je aj poskytovanie záruk klientom, ktoré ku koncu sledovaného obdobia dosiahli 1.095.404 tis. Sk. V porovnaní so stavom k 31.12.2002 zaznamenali pokles o 516.090 tis. Sk, pričom celoročné zámery rozpočtu (2.939.000 tis. Sk) boli splnené na 37,3 % Oproti rovnakému obdobiu minulého roka boli nižšie o 22.367 tis. Sk. Kapacita fondu na záruky bola pri bezpečnostnom koeficiente 3,0 využitá na 62,1 %, čo predstavuje priestor pre ďalší rozvoj bankových aktivít v tejto oblasti. 

EXIMBANKA SR v 1. polroku 2003 podporila prostredníctvom poisťovacích činností export slovenských podnikateľských subjektov vo výške 6.368,3 mil. Sk, čo predstavuje 45,8 %-né plnenie celoročných zámerov rozpočtu. Na podpore exportu sa podieľalo:
-   poistenie krátkodobých obchodovateľných rizík                                5.785,6 mil. Sk,
-   poistenie krátkodobých neobchodovateľných rizík		        	        474,7 mil. Sk,
-   poistenie strednodobých a dlhodobých rizík				        108,0 mil. Sk.

Z poistenia krátkodobých obchodovateľných rizík bola podpora exportu v porovnaní s rozpočtom na rok 2003 (10 mld. Sk) plnená na 57,9 %. 

Podpora exportu prostredníctvom poistenia krátkodobých neobchodovateľných rizík v porovnaní s ročným rozpočtom (300 mil. Sk) zaznamenala prekročenie o 58,2%, čo súvisí s pravidelnými vývozmi klienta Tatravagónka, a.s., Poprad v sledovanom období. 

Podpora exportu z poistenia strednodobých a dlhodobých rizík predstavovala plnenie rozpočtu (3.610 mil. Sk) na 3,0 %, pričom bolo v sledovanom období realizované poistenie odberateľského úveru do Kazachstanu. Nakoľko pri tomto druhu poistenia ide o projekty vo vyšších objemoch s vysokou náročnosťou spracovania, ich realizácia sa predpokladá v 2. polroku 2003. Ide o tieto obchodné prípady: SES, a.s., Tlmače – vývoz na Kubu (modernizácia elektrárne niklového kombinátu Moa a rekonštrukcia kotlového zariadenia elektrárne Felton), DMD Trade, a.s., Trenčín – vývoz do Indonézie (vývoz špeciálnej techniky).    

Podpora exportu prostredníctvom poisťovacích aktivít bola zameraná:

a)	z hľadiska teritoriálnej štruktúry na:
-   Poľsko								                 21,5 %,
-   Maďarsko							                            13,7 %,
-   Taliansko								                   8,4 %,
-   Luxembursko							                   7,2 %,
-   Rumunsko								                   6,5 %,
-   Rusko  								                   4,9 %,
-   Nemecko								                   4,4 %,
-   USA									                   3,2 %,
-   Portugalsko									        3,2 %,
-   Švédsko								                   3,1 %,
-   Českú republiku								        3,0 %,
-   ostatné krajiny (35 krajín)							       20,9 %,

b)	z hľadiska komoditnej štruktúry na:
-   základné kovy a výrobky z nich				                            58,0 %,
-   vozidlá a dopravné zariadenia					                 16,8 %,
-   rôzne výrobky							                   7,9 %,
-   buničinu z dreva, papier						                   6,0 %,
-   drevo a drevené výrobky, korok a korkové výrobky		                   3,0 %,
-   plasty, výrobky z nich, kaučuk					                   2,1 %,
-   stroje a prístroje								         2,1 %,
-   ostatné komodity (8 komodít)					                   4,1 %.
				 
Pre poistenie obchodovateľných krátkodobých rizík zdroje krytia (fond na krytie komerčných rizík krátkodobých vývozných úverov a poistné rezervy) k 30.6.2003 predstavovali sumu 253.164 tis. Sk. Poistná angažovanosť ku koncu júna znížená o priemernú spoluúčasť dosiahla 2.989.435 tis. Sk. Poistná kapacita fondu pri bezpečnostnom koeficiente 6,0 a 66 %-nom podiele zaisťovateľov na krytí rizík bola využitá na 70,3 %. 

Zdroje krytia pre poistenie neobchodovateľných krátkodobých rizík a  strednodobých a dlhodobých rizík v EXIMBANKE SR (poistný fond a poistné rezervy) k 30.6.2003 predstavovali 1.341.527 tis. Sk. Poistná angažovanosť znížená o spoluúčasť dosiahla 6.926.437 tis. Sk. Poistná kapacita fondu pri bezpečnostnom koeficiente 8,0 bola využitá na 72,5 %. 

Analýza využívania poistnej kapacity za sledované obdobie ukazuje na to, že existuje priestor pre ďalší rozvoj poisťovacích aktivít.

Vývoj a štruktúra majetku EXIMBANKY SR
	
Bilančná suma dosiahla k 30.6.2003 výšku 7.259.849 tis. Sk, čo predstavuje prekročenie rozpočtovaného objemu (7.120.000 tis. Sk) o 2 %. V porovnaní so stavom ku koncu roka 2002 zaznamenala pokles o 660.542 tis. Sk, čo bolo najmä dôsledkom preúčtovania zabezpečovacích operácií zo súvahy do podsúvahy, ktoré súviselo so zmenou postupov účtovania a rámcovej účtovej osnovy pre EXIMBANKU SR od 1.1.2003. Medziročne zaznamenala mierny nárast o 15.385 tis. Sk.

Rozhodujúcu časť v štruktúre aktív predstavovali pohľadávky z poskytnutých úverov bankám (3.778.465 tis. Sk) a pohľadávky z úverov poskytnutých klientom (937.990 tis. Sk). Sú tvorené jednotlivými produktmi v rámci úverových aktivít: refinančnými, priamymi a eskontnými úvermi zahŕňajúcimi aj odkupy pohľadávok prostredníctvom eskontu zmeniek.

Pohľadávky z poistenia a zaistenia vývozných úverov k 30.6.2003 v objeme 19.851 tis. Sk tvorili hlavne pohľadávky z priameho poistenia a pohľadávky z titulu poistného plnenia postúpeného zaisťovateľom.

Vklady v bankách k 30.6.2003 dosiahli výšku 1.378.898 tis. Sk. Ich hlavnou súčasťou sú nevyhnutné prostriedky na krytie rizík z poisťovacích činností a vystavených záruk umiestnené vo forme termínovaných vkladov v objeme 1.313.859 tis. Sk. Termínované vklady zaznamenali pokles oproti stavu k 30.6.2002 o 292.700 tis. Sk a oproti koncu minulého roka o 160.041 tis. Sk, čo predstavuje pozitívny trend vo využívaní zdrojov EXIMBANKY SR.

Hmotný a nehmotný majetok predstavoval k 30.6.2003 objem 191.622 tis. Sk a v porovnaní s rozpočtom bol nižší o 14.223 tis. Sk z dôvodu nerealizácie rozpočtovaných investičných zámerov.

Súčasťou aktív EXIMBANKY SR boli aj nakúpené cenné papiere v celkovom objeme 928.217 tis. Sk, ktoré prekročili rozpočtovanú výšku na tento rok o 478.217 tis. Sk. Tvorili ich štátne pokladničné poukážky (511.842 tis. Sk) a štátne dlhopisy (416.375 tis. Sk) nakúpené s cieľom diverzifikácie a zhodnotenia  dočasne voľných zdrojov. 

Ostatné aktíva vo výške 24.730 tis. Sk boli nižšie v porovnaní s rozpočtom o 612.654 tis. Sk a oproti stavu ku koncu minulého roka o 913.332 tis. Sk. Ich pokles súvisel s už spomenutým preúčtovaním zabezpečovacích operácií zo súvahy do podsúvahy.  Ostatné aktíva tvorili položky zúčtovanie so štátnym rozpočtom (12.601 tis. Sk), zúčtovanie so zamestnancami (8.725 tis. Sk), zásoby (1.000 tis. Sk), poskytnuté prevádzkové preddavky (888 tis. Sk), položky časového rozlíšenia (849 tis. Sk), odberatelia (608 tis. Sk), zúčtovanie so Sociálnou poisťovňou, zdravotnými poisťovňami a Národným úradom práce (57 tis. Sk) a usporiadacie účty (2 tis. Sk). 

Zdrojmi krytia majetku EXIMBANKY SR boli k 30.6.2003 tieto pasíva:

	Cudzie zdroje vo výške 387.651 tis. Sk zaznamenali nárast oproti stavu k 30.6.2002 o 290.180 tis. Sk a oproti koncu roka 2002 o 169.293 tis. Sk, čo súviselo s čerpaním jednotlivých tranží úverov od komerčných bánk v cudzej mene. Takto získané cudzie zdroje boli použité výhradne na financovanie úverov pre Slovenské lodenice Komárno, a.s., Bratislava a SES, a.s., Tlmače.

Záväzky z poistenia a zaistenia vývozných úverov k 30.6.2003 v sume 9.497 tis. Sk tvorili hlavne záväzky z kvótového zaistenia za 1. a 2. štvrťrok 2003, ktoré budú vyrovnané do konca tohto roka.

Účelové fondy tvorené zo zverených zdrojov financovania dosiahli výšku 1.767.443 tis. Sk, čo predstavuje pokles oproti 1. polroku 2002 o 72.570 tis. Sk a oproti stavu k 31.12.2002 o 60.091 tis. Sk. Tento pokles súvisí s čerpaním fondu na vyrovnávanie ekonomických rozdielov z operácií na finančných trhoch. Uvedené čerpanie predstavovalo vyrovnávanie úrokových rozdielov pre Českú exportní banku, Praha v súvislosti s projektom výstavby elektrárne Shen Tou v Číne. Zverené zdroje financovania tvorili tieto fondy:
-	fond na financovanie vývozných úverov (500.000 tis. Sk),
-	fond na vyrovnávanie ekonomických rozdielov z operácií na finančných trhoch (73.207 tis. Sk),
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk).

Objem účelových fondov tvorených z vlastných zdrojov financovania k 30.6.2003 dosiahol 828.843 tis. Sk a bol tvorený týmito fondmi:
-	fond na záruky (587.736 tis. Sk),
-	fond na krytie komerčných rizík krátkodobých vývozných úverov (241.107 tis. Sk). 

		Základné imanie v porovnaní s koncom minulého roku zostalo v nezmenenej výške a k 30.6.2003 dosiahlo sumu 3.000.000 tis. Sk. Oproti stavu k 30.6.2002 došlo k zvýšeniu základného imania o 330.000 tis. Sk z vlastných zdrojov EXIMBANKY SR. Spolu s kapitálovými fondmi v objeme 13.194 tis. Sk tvorili 41,5 % z celkových zdrojov na krytie majetku EXIMBANKY SR.

Hodnota fondov tvorených zo zisku a ostatných fondov k 30.6.2003 predstavovala 534.130 tis. Sk. Bola tvorená prostriedkami zákonného rezervného fondu v objeme 534.000 tis. Sk a reprezentačného fondu vo výške 130 tis. Sk. 

Objem rezerv v celkovej výške 223.561 tis. Sk bol spojený s rezervami vytvorenými na krytie rizík z poisťovacích činností (164.612 tis. Sk), bankových činností (44.930 tis. Sk) a ostatnými rezervami (14.019 tis. Sk). Medziročný nárast stavu rezerv o 64.230 tis. Sk bol v 1. polroku 2003 kompenzovaný ich znížením o 20.687 tis. Sk, ktorý bol spojený najmä s použitím rezerv na poistné budúcich období a rezerv na poistné plnenia.

Ostatné pasíva vo výške 168.794 tis. Sk tvorili položky záväzky voči klientom (152.872 tis. Sk), záväzky voči zamestnancom (7.804 tis. Sk), zúčtovanie so zamestnancami (2.188 tis. Sk), položky časového rozlíšenia (1.613 tis. Sk), usporiadacie účty (1.468 tis. Sk), dodávatelia (1.472 tis. Sk) a zúčtovanie so Sociálnou poisťovňou, zdravotnými poisťovňami a Národným úradom práce (1.377 tis. Sk).

Prevažnú časť položky záväzky voči klientom predstavoval záväzok zo zabezpečenia voči klientovi KERAMETAL, a.s., Bratislava v sume 145.386 tis. Sk (finančná záruka).

Výsledok hospodárenia minulých rokov k 30.6.2003 v sume 138.177 tis. Sk predstavoval nerozdelený zisk za rok 2002. Dosiahnutý zisk bude rozdelený po schválení Ministerstvom financií SR v 2. polroku 2003.

Vývoj nákladov a výnosov

Celkové náklady bez dane z príjmov EXIMBANKY SR dosiahli v 1. polroku 2003 výšku 141.189 tis. Sk, čo predstavuje plnenie ročného rozpočtu na 26,9 %. Jednotlivé skupiny nákladov sa na ich celkovom objeme podieľali takto:

1.	Náklady na finančné činnosti  vo výške 11.812 tis. Sk (32,6 % – né plnenie rozpočtu) tvorili najmä úroky a poplatky z prijatého úveru (2.958 tis. Sk), ako aj kurzové straty z precenenia cudzej meny (6.451 tis. Sk). Nižšie plnenie oproti rozpočtu súvisí s úrokovými nákladmi z prijatého úveru z dôvodu jeho nižšieho čerpania v sledovanom období.

2.	Náklady spojené s poisťovacou činnosťou predstavovali výšku 9.117 tis. Sk (plnenie rozpočtu na 30,1 %). Tvorili ich hlavne náklady na poistné plnenia po odpočítaní nákladov postúpených zaisťovateľom (7.770 tis. Sk) a obstarávacie náklady na poistné zmluvy (1.309 tis. Sk). Náklady na poistné plnenia sa týkajú siedmych vyplatených poistných plnení pri poistení krátkodobých komerčných rizík. Oproti rovnakému obdobiu minulého roka boli vyššie o 7.226 tis. Sk, čo súviselo s vyššou škodovosťou v hodnotenom období. V 1. polroku 2003 neboli čerpané ostatné náklady súvisiace s aktívnym zaistením (provízia pre poistiteľa) rozpočtované na rok 2003 vo výške 10.000 tis. Sk.

3.	Náklady na vlastnú prevádzku EXIMBANKY SR dosiahli k 30.6.2003 objem 66.144 tis. Sk, čo je 40,5 % - né plnenie ročného rozpočtu. Oproti rovnakému obdobiu predchádzajúceho roku boli nižšie o 14 %. Tvorili ich:

a)	náklady na zamestnancov objemom 25.559 tis. Sk, čo predstavuje čerpanie rozpočtu na 58,0 %. Zníženie počtu zamestnancov o 22,4 % umožní úsporu mzdových nákladov v 2. polroku tohto roku, ale najmä v roku 2004. Napriek tomu sa ku koncu roka 2003 predpokladá mierne prekročenie rozpočtovanej výšky mzdových nákladov. 

b)	sociálne náklady výškou 6.700 tis. Sk, ktorá bola tvorená najmä nákladmi na zdravotné, nemocenské, dôchodkové poistenie a príspevkami do fondu zamestnanosti. V porovnaní s ročným rozpočtom predstavovali čerpanie na 46 %.

c)	dane a poplatky sumou 287 tis. Sk (plnenie rozpočtu na 77,6 %). Ich vyššie plnenie súvisí s položkou poplatky a ostatné dane vo výške 212 tis. Sk, ktorá bola prekročená o 1,0 % z dôvodu vyšších súdnych poplatkov.

d)	nakupované výkony objemom 22.622 tis. Sk, čo predstavuje plnenie rozpočtu na 27,9 %. Nižšie plnenie nákladov pri tejto položke v porovnaní s rozpočtom je dôsledkom režimu maximálnej úspornosti. Tieto náklady sú tvorené :
-	materiálovými nákladmi vo výške 1.977 tis. Sk (14,0 % - né plnenie rozpočtu). Najväčší podiel na nich mala spotreba kancelárskych potrieb (781 tis. Sk), spotreba ostatného materiálu (566 tis. Sk) a spotreba kníh, novín a časopisov (451 tis. Sk),
-	nakupovanou energiou (elektrická energia, plyn, voda) čerpanou vo výške 1.010 tis. Sk, t.j. na 40,4 %,
-   službami nemateriálovej povahy v objeme 19.635 tis. Sk (30,4 % - né čerpanie rozpočtu), ktoré sú v rozhodujúcej miere tvorené položkami opravy a udržiavanie (6.668 tis. Sk), ostatné služby nemateriálovej povahy (3.853 tis. Sk), služby telekomunikácií (1.483 tis. Sk), nájomné (1.463 tis. Sk), služby poradenské a audítorské (1.370 tis. Sk), cestovné (1.359 tis. Sk) a semináre a školenia (1.264 tis. Sk). 

e)	odpisy k 30.6.2003 výškou 8.851 tis. Sk a predstavovali v porovnaní s rozpočtom na rok 2003 (19.005 tis. Sk) plnenie na 46,6 %. Tvorili ich odpisy hmotného majetku v objeme 6.475 tis. Sk a odpisy nehmotného majetku vo výške 2.376 tis. Sk.

f)	ostatné prevádzkové náklady čerpané vo výške 2.125 tis. Sk (plnenie rozpočtu na 54,8 %).

4.	EXIMBANKA SR k 30.6.2003 vytvorila 54.116 tis. Sk rezerv a opravných položiek na krytie rizík z bankových a poisťovacích činností, čo je 18,7 % z celoročnej rozpočtovanej výšky. Z toho bolo vytvorených 50.044 tis. Sk opravných položiek z bankových činností a 4.072 tis. Sk rezerv z poisťovacích činností. Vytvorené opravné položky súviseli s poskytnutím zmenkového úveru pre Slovenské lodenice Komárno, a.s., Bratislava, ktorý bol na základe posúdenia ekonomickej situácie klienta klasifikovaný ako neštandardný. Medzitým bolo rozhodnuté o ďalšom vytvorení opravných položiek k pohľadávkam zo zmenkového úveru pre uvedeného klienta, ktoré bude realizované v 3. štvrťroku 2003. V hodnotenom období tvorila EXIMBANKA SR rezervy na poistné budúcich období a na poistné plnenia. Výška vytvorených rezerv a opravných položiek bude ešte v 2. polroku 2003 prehodnotená vzhľadom na vývoj obchodných aktivít.

Celkový objem výnosov v 1. polroku 2003 dosiahol výšku 329.748 tis. Sk, čo predstavuje plnenie ročného rozpočtu na 50,0 %. V porovnaní s rovnakým obdobím minulého roku boli nižšie o 3,2 % z dôvodu nižších výnosov z poisťovacích a zaisťovacích činností, ako aj výnosov z finančných činností. Na ich objeme sa podieľali:

1.	Výnosy z finančných činností v sume 195.079 tis. Sk (48,7 % z celoročného rozpočtu). Oproti 1. polroku 2002 boli nižšie o 8,0 % v dôsledku všeobecného poklesu úrokových sadzieb z obchodovateľných aktív.
Výnosy z bankových (úverových a záručných) aktivít rozpočtované vo výške 281.140 tis. Sk dosiahli 122.029 tis. Sk, t.j. 43,4 % z rozpočtu. Oproti rovnakému obdobiu predchádzajúceho roka aj napriek zníženiu základnej úrokovej sadzby na úvery o 0,5 % p.a. boli výnosy vyššie o 11,5 %, čo súviselo s nárastom obchodných aktivít v sledovanom období.
Výnosy z účtov v bankách vo výške 40.389 tis. Sk (plnenie rozpočtu na 63,0 %) zaznamenali medziročný pokles o 30,7 %. 
Výnosy z operácií s cennými papiermi vrátane štátnych pokladničných poukážok predstavovali objem 28.108 tis. Sk (65,9 % ročnej rozpočtovanej výšky) a oproti 1. polroku 2002 boli nižšie o 20,3 %.
Medziročný pokles výnosov z účtov v bankách a z operácií s cennými papiermi je výsledkom znižovania objemu dočasne voľných prostriedkov umiestňovaných na medzibankovom trhu a trhu cenných papierov.
Ostatné výnosy k 30.6.2003 v objeme 4.553 tis. Sk (36,4 % - né plnenie rozpočtu) tvorili kurzové zisky z precenenia cudzej meny.

2.	Výnosy spojené s poisťovacou činnosťou v objeme 23.417 tis. Sk predstavovali plnenie rozpočtu na 12,1 %. Na ich výške sa podieľali výnosy za predpis poistného po odpočítaní výnosov postúpených zaisťovateľom (17.479 tis. Sk), prijaté provízie od zaisťovateľov (4.377 tis. Sk), výnosy z poskytovania informácií (785 tis. Sk) a ostatné výnosy (776 tis. Sk). Výnosy z predpisu poistného pri poistení krátkodobých komerčných a kombinovaných rizík po odpočítaní podielu zaisťovateľov boli oproti ročnému rozpočtu plnené na 94,7 %. Neboli však plnené výnosy z predpísaného poistného pri poistení strednodobých a dlhodobých rizík (2,4 % - né plnenie rozpočtu).

3.	Výnosy z použitia rezerv a opravných položiek k 30.6.2003 dosiahli výšku 110.991 tis. Sk, čo je prekročenie ročného rozpočtu o 76,2 %.
Z bankových činností boli použité opravné položky v objeme 87.698 tis. Sk a súviseli hlavne so splatením klasifikovanej pohľadávky z úverov pre Slovenské lodenice Komárno, a.s., Bratislava, ktoré boli poskytnuté v roku 2002.
Z poisťovacích činností došlo k použitiu rezerv a opravných položiek v celkovej výške 23.293 tis. Sk, z toho použitie rezerv predstavovalo 23.193 tis. Sk a použitie opravných položiek 100 tis. Sk.

4.	Ostatné prevádzkové výnosy v sume 261 tis. Sk predstavovali plnenie rozpočtovanej výšky na 16,3 %. Tvorili ich najmä náhrady za poistné udalosti (255 tis. Sk).

EXIMBANKA SR za 1. polrok 2003 dosiahla výsledok hospodárenia pred zdanením v objeme 188.559 tis. Sk. 

* * *

Dosiahnuté výsledky hospodárenia v prvom polroku 2003 zodpovedajú v rozhodujúcich ukazovateľoch zámerom obsiahnutým v rozpočte na tento rok. Z časového hľadiska sa dosiahla primeraná úroveň podpory exportu. 

Časovo boli plnené celkové výnosy a dosiahla sa úspora celkových nákladov, hlavne nákladov spojených s tvorbou rezerv a opravných položiek na krytie rizík z bankových a poisťovacích činností. Ich výška v 2. polroku 2003 bude vzhľadom na vývoj obchodných aktivít ešte prehodnotená.

Priebeh hospodárenia v sledovanom období dáva predpoklad splnenia zámerov rozpočtu na tento rok.